లేబాకుల సుధాకర్ రెడ్డి

లేబాకుల సుధాకర్ రెడ్డి 1953-2024.
తల్లి నవనీతమ్మ, తండ్రి ఆదినారాయణ రెడ్డి, మధ్యతరగతి వ్యవసాయ కుటుంబం.ఇతను  ప్రాథమిక విద్య, కావలి విశ్వోదయ హైస్కూల్లో పూర్తిచేసి, కావలి జవహర్.భారతిలో బి.కాం., ఎం.కాంలు చదివి, 1977లో ఆంధ్రాబ్యాంకిలో ఉద్యోగంలో చేరి, బ్యాంకి మేనేజర్ హోదాలో పదవీవిరమణ చేశాడు.‌
విద్యార్థిదశ నుంచి సుధాకర్ రెడ్డికి సామాజిక, సాంస్కృతిక రంగాలపట్ల ఆసక్తిఉంది. చదువుతోపాటు ఆటపాటల్లో, సాంస్కృతిక కార్యక్రమాలలో ఉత్సాహంగా పాల్గొనేవాడు. కళాశాలలో చదివే రోజుల్లో ప్రతి సాహిత్య, సాంస్కృతిక కార్యక్రమంలో అభినివేశం ప్రదర్శిస్తూ పాల్గొన్నాడు. జవహర్ భారతి కళాశాల అధ్యాపకులు భుజంగరాయశర్మ, కె.వి.రమణారెడ్డి, ఎం.పట్టాభిరామిరెడ్డి, విశ్వోదయ హెడ్.మాస్టర్ కుమారస్వామి, మొదలైన ఉత్తమ అధ్యాపకుల ప్రభావంతో తనలో సమాజం పట్ల, కళలపట్ల ఆసక్తి, శ్రద్ధ ఏర్పడింది. జవహర్ భారతి విద్యాసంస్థలో జరిగే అన్ని విద్యాసాంస్కృతిక కార్యక్రమాలలో ఉత్సాహంగా పాల్గొన్నాడు. 
1977లో ఆంధ్రాబ్యాంకులో ఉద్యోగం రావడం, 1980లో మంజులతో వివాహం సుధాకర్ జీవితంలో ముఖ్యమైన ఘట్టాలు. అంకిత భావంతో ఉద్యోగధర్మం సాగి స్తూనే, తన సొంత ఊరు కావలికి ఏదైనా చేయాలనే తలంపుతో సాహిత్య, సాంస్కృతిక, కళారంగాలను ఎంపిక చేసుకొని నిరంతరం, చివరి శ్వాస విడిచే వరకూ పనిచేశాడు.‌
1970నుచీ ఆంధ్ర దేశంలో ఫిల్మ్ సొసైటీ ఉద్యమం తలెత్తి క్రమంగా పుంజుకుంది. సుధాకర్ ఆ స్ఫూర్తితో 1975లో కావలి ఫిల్మ్ సొసైటీ ప్రారంభించి, కావలి జవహర్ భారతి ఆడిటోరియంలో, స్థానిక సినిమా హాళ్ళలో సినిమా ప్రదర్శనలు, గోష్ఠులు, ఫిల్మ్ అప్రీసియేషన్ కోర్సులు జయప్రదంగా జరిపి, కావలి విద్యావంతులలో కళాత్మక చిత్రాల పట్ల ఉత్తమాభిరుచికి కృషిచేశాడు.
డాక్టర్ బెజవాడ రవి, తదితర మిత్రుల సహకారంతో కావలిలో సినిమా గాయకులు బాలసుబ్రహ్మణ్యం పేరుమీద Balasubramanyam Arts and Music Academy ‘బామా’ సంస్థ నెలకొల్పి ఇరవై ఏళ్ళు కావలి ప్రజలకు అనేక జానపద కళలను, సాహిత్య సంగీతకళలను పరిచయం చేశాడు. కావలిలో రెండు పర్యాయాలు “పడమటిగాలి” నాటక ప్రదర్శన ఏర్పాటు చేశాడు. ప్రతి మూడు నెలలకు ఒక సాంస్కృతిక కార్యక్రమం నిరంతరాయంగా రెండు దశాబ్దాల పాటు ఏర్పాటు చేశాడు. గొప్ప నిబద్ధతతో, నిజాయితీగా, సమయపాలన చేస్తూ, గోప్యత అనే మాట లేకుండా కార్యక్రమాలు జరిపాడు. కావలి ప్రముఖులు సుధాకర్ కార్యక్రమాలకు అడగకనే ఆర్థిక సహకారం అందించారు. 
సుధాకర్ సాహిత్యాభిమాని. అతని కృషి వలన ఆంధ్రదేశంలో రచయితలు, కవులు, అవధానులు, గాయకులు కావలిలో తమ కళా ప్రదర్శన చేశారు.  అతను కూడా ఒకపాటి కవి. అతను రాసిన “కావలి పట్నం కావాలండి, కలిసి వెళదాం కలసిరండి “ పాటను కావలి ఘంటసాల శ్రీరామచంద్రయ్య పాడుతూంటే ప్రేక్షకులు పులకించి పోయేవారు. 
బామా వార్షికోత్సవాలు అంతరాయం లేకుండా ఉదయం 9 గంటలనుంచి, సాయంత్రం 5 గంటలవరకూ క్రిక్కిరిసిపోయిన ఆడిటోరియంలో జరిగేవి. ఎందరో ప్రసిద్ధ వ్యక్తులు, కళాకారులు, సంగీత దర్శకులు ఈ సభల్లో పాల్గొన్నారు. ఏటా బామా  నిర్వహించిన రాష్ట్రస్థాయి సంగీత పోటీలను వివాదరహితంగా, పారదర్శకంగా జరిపిన ఘనత సుధాకర్ రెడ్డిదే.
ప్రఖ్యాత కవులు, ప్రవచన కారులు, జర్నలిస్టులు, మ్యాజిక్ ప్రదర్శన కారులు, హరికథకులు, జుగల్ బందీలు, ఎంతమంది కళాకారుు, కళారూపాలు కావలి పౌరులకు బామా పరిచయం చేసిందో! ఏంచేసినా అతను ఎప్పుడూ తను తెరవెనక వుంటాడు తప్ప ప్రచారానికి చాలా దూరం. 
ఇరవై ఏళ్ల ప్రజాసేవ తర్వాత బామా సంస్థను ముగిస్తూ, జమాఖర్చులన్ని కావలి పౌరులకు విన్నవించి, సంస్థ వద్ద మిగిలిన పదిలక్షల రూపాయలను కావలి పెద్దలు, బామా ఉపాధ్యక్షులకు అప్పజెప్పి సుధాకర్ రెడ్డి కావలి పౌరుల వద్ద సెలవు తీసుకొన్నాడు. 
సుధాకర్ రెడ్డి వైయక్తిక జీవితంలో అత్యంత విషాద సంఘటన జరిగినా,  నిండుకుండ మాదిరిగా తొణకక, బెదరక జీవితాన్ని సార్థకంగా సమాజసేవలో గడిపాడు. అతని మరణం తర్వాత కావలి పురజనులు సంతాప సభ జరిపి, తొలి వర్ధంతి సభలో “నీరాజనం”పేరుతో అతనితో గాఢంగా పరిచయం ఉన్న అందరిచేత వ్యాసాలు రాయించి సచిత్రంగా ప్రచురించారు. 
మూలాలు : నీరాజనం, లేబాకుల సుధాకర్ రెడ్డి సంస్మరణ సంచిక, ప్రచురణ: సుధాకర్ రెడ్డి మిత్రులు. 22జూన్, 2025.ముద్రణ: అనుపమ ప్రింటర్స్, హైదరాబాద్